नई दिल्ली. कांग्रेस आम चुनाव 2014 के लिए अपने संभावित उम्मीदवारों के नाम पर फीडबैक हासिल करने का दूसरा चरण जुलाई तक पूरा कर लेगी। पहले चरण में हर राज्य में पर्यवेक्षक भेजकर संभावित उम्मीदवारों पर एक रिपोर्ट कांग्रेस नेतृत्व ने मंगाई थी। पर्यवेक्षकों ने ब्लॉक व जिला स्तर तक कवायद के बाद अपनी रिपोर्ट आला नेतृत्व को दी थी। इसका समन्वय एआईसीसी में कांग्रेस महासचिव मधुसूदन मिस्त्री कर रहे हैं। पहले चरण में जो नाम केंद्रीय नेतृत्व को जमीनी स्तर के फीडबैक से मिले हैं, दूसरे चरण में उनको क्रास चेक किया जा रहा है। रिपोर्ट एआईसीसी के जरिए कांग्रेस उपाध्यक्ष राहुल गांधी को भेजी जा रही है। पार्टी के एक वरिष्ठ नेता ने कहा कि दूसरे चरण का भी आधा काम हम पूरा कर चुके हैं। बाकी आधा काम जुलाई तक पूरा हो जाने की संभावना है।
पार्टी की रणनीतिक टीम के एक सदस्य ने कहा, पार्टी चुपचाप अपना काम कर रही है। हर राजनीतिक दल को अपनी तैयारी कई तरह से करनी होती है। उम्मीदवारों के चयन के पहले की यह कवायद भी उन्हीं तैयारियों का हिस्सा है। हालांकि पार्टी इसे जल्द चुनाव की संभावना से जोड़कर नहीं देख रही है। फिर भी उसकी तैयारियां विरोधी दलों में संशय पैदा कर रही हंै। खासतौर पर सोशल एजेंडे पर पार्टी की जल्दबाजी को लेकर विरोधी दल सवाल खड़ा कर रहे हैं।
सूत्रों के मुताबिक मानसून सत्र बहुत ही अहम होने वाला है। इसके बाद मध्यप्रदेश, छत्तीसगढ़, राजस्थान, दिल्ली जैसे राज्यों के चुनाव नजदीक होंगे। इसलिए सत्र के दौरान सियासत चरम पर होगी। दरअसल विधानसभाओं के यह चुनाव केंद्रीय राजनीति के लिहाज से भी महत्वपूर्ण होने वाले हैं। कांग्रेस व भाजपा दोनों के लिए यह सेमीफाइनल जैसा होगा। इसलिए पार्टी देश में राजनीतिक अनिश्चितताओं की स्थिति बनने से पहले अपना राजनीतिक होमवर्क व सोशल एजेंडा जल्द पूरा कर लेना चाहती है।
भाजपा की उठापटक से खुश
उधर भाजपा की अंदरूनी उठापटक ने भी कांग्रेस को खुश होने का मौका दे दिया है। पार्टी का मानना है कि भाजपा में नेतृत्व को लेकर गहराते मतभेद से यूपीए तीन के लिए उसकी संभावनाएं बढ़ेंगी। कांग्रेस के वरिष्ठ नेता व प्रवक्ता शकील अहमद ने माना कि भाजपा की अंदरूनी उठापटक का फायदा कांग्रेस को मिलेगा। उन्होंने कहा हमारे लिए यह अच्छा है कि वहां गड़बड़ियां होती रहें। कांग्रेस व सरकार के तमाम नेता भाजपा की अंदरूनी सियासत पर चुटकी ले रहे हैं।
hin_Deva hin_Deva hin_Deva awa_Deva hin_Deva